Курултай – 2024

20.12.2024, 10 мүнөт

**Урматтуу Садыр Нургожоевич,**

**Урматтуу делегаттар, депутаттар!**

**Урматтуу массалык-маалымат каражаттарынын өкүлдөрү**

Өзүңүздөр байкап тургандай, бул менин жаңы кызматка киришкендеги Президенттин жана элдин алдындагы алгачкы сөзүм. Ошондуктан *толкундануу жок деп айта албайм*. Биринчиден, зор ишеним көрсөткөндүгү үчүн урматтуу Президентибизге жана колдоп берген парламентке терең ыраазычылыгымды дагы бир жолу билдирем. Ушул ишеничти акташ үчүн бардык аракеттерди жумшайбыз.

Азыр урматтуу Садыр Нургожоевич өлкөдөгү абал, мамлекеттин ички жана тышкы саясатынын негизги багыттарын кеңири айтып берди. Президент башка, Өкмөт башка, же Жогорку Кеңеш башка багыттарда иштейт деген түшүнүк болбоого тийиш. Президент кандай **тон**, кайсы **багыт** жанаэмнеге **артыкчылык** берсе – биз аны кынтыксыз аткарабыз. Убакыт мени же дагы башкаларды даярданып алсын деп эч качан күтүп турбастыгын жакшы түшүнөбүз. Ошондуктан бүгүнкү күнгө чейин мамлекетибизде алынган бийиктик жана темп бир демге да басаңдап калбайт, андан да жогору темп менен алдыга жылдырабыз.

Садыр Нургожоевичтин демилгеси менен ийри отуруп түз кеңешкен Элдик Курултайдын үнү жана күчү акыркы жылдары жаңы бийиктикке көтөрүлдү, келечекти бирге курууга багыт алды. Мен өз баяндамамда мамлекеттин социалдык-экономикалык өнүгүүсүндөгү страновой же **өлкөлүк кейс** боюнча айтсам дейм, Президентибиз да өз сөзүндө “бул жагын Адылбек Алешович айтат” деп кетти. *Анда:*

**Биринчи.** Урматтуу Садыр Нургожоевич ак илбирсти – улуттук символго айландырды. Мамлекеттин өлкөлүк кейси – ак илбирс. Биздин стратегиялар, улуттук программалар дал ушул ак илбирс стратегиясы менен уланат. Кыргыздын улуу дөөлөттөрү да “барс” деген сөзгө байланышкан: Барсбек каган, ак илбирстин тукуму жана улуу жазуучу Ч.Айтматовдун акыркы чыгармасындагы Жаа-барс.

Биз эч качан Кыргызстандын экономикасына айрым өлкөлөрдүн *“универсалдуу рецепттерине”* ылайыкташтырууга аракет кылбайбыз. Кыргызстан – бул Кыргызстан! Асман тиреген тоолордун өлкөсү! Кыргызстандын өзүнүн өзгөчөлүктөрү, көйгөйлөрүнө жараша чечимдерди, мүмкүнчүлүктөрдү, жаңы артыкчылыктарды издейбиз жана табабыз. Дайыма өзгөрүп турган шарттар, геосаясий кырдаал да ушуну талап кылат.

Биз иштей турган **экинчи кейс** – абсолюттук чынчылдык жана таза, ачык-айкындыкта иштөө. Кыргызстан – ачык, түз сүйлөгөн күчтүү адамдардын өлкөсү. Бир да суроо же көтөрүлгөн маселе фильтрленип Президентке же бизге кирбей калбайт эмес – баары кирет, баары жетет жана чечилет. Элдин маселесин чечүүдө “жабык эшик” болбойт. Биз президенттин канат-бутагы катары элдин кызыкчылыгында, элдин жашоосун жакшыртуу багытында иштерди алып барабыз. Ошондо гана элибиздин бактылуу болгонун көрө алабыз.

Акыркы жылдары биздин эл өзгөрүүлөрдү сезе баштады. Башка мамлекеттер мындай кубанычка – ондогон жылдарды басып өтүп анан жеткен. Садыр Нургожоевич “Элдин акчасын элге бербегенде кимге беребиз? Мамлекет – бул эл!” дейт. Демек, биз дагы эл үчүн кызмат кылабыз.

Өлкө экономикасында ИДПнын 3 жыл катары менен 9%дык өсүү темпинин сакталышы – Кыргыз Республикасынын экономикалык индустриалдык өсүштөр аркылуу жаңы багыттарды киргизүүгө мүмкүн экендигине ишеним жаратты.

Анткени акча-кредиттик саясат жана бюджеттик-салык саясаты экономикадагы узак мөөнөттүү стагнация коркунучунан сактайт, ошол эле учурда олуттуу структуралык кадамдарды талап кылат. Биз ошол кадамдарга барабыз. Өнүгүүнүн **артыкчылыктуу багыттары** катары төмөнкүлөрдү белгилейм:

**1.** **Болот-темир экономикалык өзөгү** – **өлкөнүн жашоо артериясын түзөт.** Стальной стержень экономического прорыва – жизненная артерия страны.

*Мында:* болот темирден салынып жаткан азыркы Балыкчы–Кочкор – Кара-Кече темир жолу жана Кытай – Кыргызстан – Өзбекстан темир жол долбоорлорунун алкагында өлкөдө жаңы экономикалык түйүндөр пайда болот. Темир жолдун айланасында күчтүү региондор калыптанат, логистикалык борборлор салынат. Бул Кыргызстанды сухопутный портко айландырат. Натыйжада: ошол түзүлгөн түйүндөрдө айлык маяналардын орточо деңгээли башкалардыкынан салыштырмалуу 20%дан жогору болот. Мисалы, Кочкор, Казарман, Жалал-Абад, Ак-Талаа, Ат-Башы. Жалал-Абад – жаңы финансылык түйүнгө айланат. Аймактарда сапаттуу инфраструктура өнүгөт.

2. **Кыргызстан Борбордук Азия регионундагы ишенимдүү гидроэнергетикалык күчтүү оюнчуга жана партнёрго айланат.** Кыргызская Республика как ведущий, главный, надежный гидроэнергетический партнер и игрок в регионе.

*Бул боюнча:* Садыр Нургожоевич өз докладында Камбар-Ата-1 ГЭСинин жана гидроэнергетикалык потенциал тууралуу кеңири айтты. Биз аны өнүктүрөбүз. Ал үчүн: *биринчиден*, күн, шамал, гидро энергетикалык потенциалды өнүктүрүп, мамлекеттик монополияны жоюп, инвесторлорго шарт түздүк. *Экинчиден,* Өзбекстан менен биригип темир жолду курууну баштаганыбыз, Казакстан жана Өзбекстан менен бирге Камбар-Ата-1 ГЭСин курууга кызматташууга даяр болуп жатканыбыз Борбордук Азия мамлекеттеринин ортосундагы ынтымакка алып келген – жакшы тенденциянын башаты болуп берет.

**3. Машина жана станок куруу өнөр жайы** жандандырылат.

Бул багытта өлкөдө 100дөн ашык ишканалар, анын ичинде 4 жерде чоң завод ачылды. Азыр өнөр жайы ИДПнын структурасында 16%ды түзсө, жакынкы орто аралыкта анын көлөмүн 25%га жеткирүү – максатка коюлду.

4. **Азык-түлүк менен камсыз болуу** жана **айыл чарбасында чийки затка караганда кайра иштетүүгө приоритеттүү басым жасалат**. Урматтуу Президентибиз да айыл чарбасына өзгөчо көңүл буруп айтты.

5. **Фискалдык реформалар** кыска аралыктын ичинде ишке ашырылып жатат. Бул реформалар саясий эрк болбосо ишке ашмак эмес. Азыр биздин экономика **ачык** жана атаандаштыкка жөндөмдүү экономикага айланып баратат. Обеливается наша экономика. Биз салыктык жана бажылык системада фискалдаштыруу – санариптештирүү процесстерин тездетилген темпте улантабыз.

7. **Курулуштар** – өнүгүүнүн, өзгөрүүнүн, жаңылануунун көрсөткүчү. Өлкөнүн бакубаттыгынын жана өнүгүшүнүн негизги индикатору – **негизги капиталга болгон** инвестиция эсептелет. Бүгүнкү күндө анынкөлөмү жогорку темп менен өсүп келатат. 1 трлн 560 млн сомдук ички дүң продукциябыздын 50%ы же 780 млрд сомго жакыны тейлөө жана кызмат көрсөтүү тармагына таандык болууда, ал эми курулуштар 7,4%ды же **219 млрд** сомду түзүүдө, *2013-жылга* салыштырмалуу бул сан он эсеге көбөйдү, же курулуштар ошол жылдары ИДПнын ичинде 27,4 млрд сомдун алкагында болгон. *Акыркы 3 жылда* бардык тармактарда жүрүп жаткан курулуштар элибизди кубандырып жаткандыгына баарыбыз күбөбүз. Курулуштагы чоң салымдардын бир далили – турак жайлар. Урматтуу Президентибиз өз докладында алдыңкы жылдары турак-жайга болгон муктаждык жоюларын баса белгиледи.

**Урматтуу делегаттар,** өнүгүүнү чектеген өнөкөт дефициттерден арылуунун үстүндө иштейбиз.Бизде бир нече “хронический дефициттер” бар:

- фискалдык дефицит: бул акыркы 3 жылда толугу менен тейлөө нугуна түштү.

- соода балансы: же импортко көз карандылык. Бул багытта экспортту күчөтүү жолго коюлууда. Айыл чарбасындагы бир топ товарларыбызды элибиз экспортко чыгара баштады.

- эмгек ресурстары: бул эч кимге жаңылык эмес, акыркы жылдары мамлекет өнүккөн сайын жарандарыбыз эмгек миграциясынан Кыргызстанга кайтууда. Ошол эле учурда Кыргызстанда экономика өнүккөн сайын квалификациялуу адистерге болгон тартыштык күчөп, жумушчу күчү да жетишпей жатат. Биз буга ыкчам көңүл бурбасак, экономиканын өнүгүшүнүн жайлашына себеп болуп калат.

- технологиялар: Кандай гана цивилизация болбосун, анын өнүгүшүн технологиялар гана тездетип келген.

- рыноктор үчүн болгон күрөш: өндүрүлгөн продукцияны Кытай, Евразия мейкиндигине жайылтууда соода-логистикалык борборлор алдыңкы ролду ойнойт.

- инвестицияга болгон дефицит: Инвестиция – өнүгүү прогрессинин мотору. Ошондуктан аймактарга барып жаткан инвесторлорго аяр мамиле жасоого баарыңыздарды чакырам.

**Урматтуу делегаттар, кадырлуу калайык калк!**

Кыргызстан чоооң дүйнөдөн бөлүнүп жашай албайт. Биз өзүбүз каалагандай даңгыр жолдо жалгыз бара жаткан жокпуз. Ушул жолдо өнөктөштөр, санаалаштар жана жол талашкан конкуренттер да бара жатат. Ошону менен бирге геосаясий жана геоэкономикалык сыноолор, санкциялар, экономикалык изоляциялык тобокелдиктер, климаттын өзгөрүшү, азык-түлүк, энергия жана сууга муктаждыктын күчөшү, технологиянын бардык чөйрөдөгү ролунун жогорулашы, ар түрдүү идеологиялык моделдердин таасири ж.б. ушуга окшогон чакырыктар бар. Бирок көптөгөн кыйынчылыктарды Садыр Нургожоевичтин жетекчилиги астында жана бекем позициясынын аркасында түптөлгөн биздин ынтымактуу, бирдиктүү жана акылга таразаланган аракеттер менен жеңүүгө боло турганына ишенебиз.

**Урматтуу Курултайдын катышуучулары, биздин максаттар**:

- ИДПнын өсүү темпин орточо 9%да кармайбыз.

- Номиналдык жактан 2030-жылга чейин ИДПны 30 млрд долларга, *сом менен айтканда* 3 трлндун деңгээлинен ашырабыз.

*-* ИДПнын жан башына *бүгүн* эки жарым миң доллар же 200 миң сомду түзсө, аны 4 миң долларга чейин жеткиребиз.

- консолидацияланган бюджеттин көлөмүн азыркы **704** млрд сомдон 2030-жылы 1 трлндон ашырабыз.

- Экономиканын структурасы түп-тамырынан өзгөрөт: сервистик экономикадан индустриалдык-агрардык экономикага басым жасайбыз.

- чакан жана орто бизнестин үлүшүн 50%га жеткиребиз.

- жакырчылыктын деңгээлин 17%га чейин кыскартабыз.

- кичинекей балдарыбызды бала бакчалар менен 80%га чейин камтыйбыз.

**Урматтуу делегаттар,** ушул улуу жолдо Элдик Курултайдын үнү жана күчү чоң экенин белгилейм. Ынтымак бар жерде – ырыс бар. Курултайдын ишине ийгиликтерди каалайм.

*Көңүл бурганыңыздарга рахмат.*